በአነስተኛ መስኖ ልማት ከ88 ሚሊየን ኩንታል በላይ ምርት ተሰብስቧል
በመጀመሪያው ዙር የአነስተኛ የመስኖ ልማት 88 ሚሊየን 481ሺህ 924 ኩንታል ምርት መሰብሰቡን የእርሻና ተፈጥሮ ሐብት ሚንስቴር አስታወቀ፡፡በሚንስቴሩ የአነስተኛ ሆርቲካልቸር ዳይሬክቶሬት ዳይሬክተር አቶ ደረጀ ይገዙ ከዋልታ ኢንፎርሜሽን ማዕከል ጋር ባደረጉት ቆይታ እንደገለጹት በሁለት ዙር የመስኖ ልማት ለማምረት ከታቀደው 370 ሚሊየን ምርት በመጀመሪያው ዙር ብቻ 88 ሚሊየን 481ሺህ 924 ኩንታል ምርት መሰብሰብ ተችሏል፡፡ምርቱ አሁንም ቢሆን እየተሰበሰበ በመሆኑ አሃዙ ከተጠቀሰው በላይ ሊሆን እደሚችልና ምርት የሰበሰቡት ደግሞ ወደ ሁለተኛው ዙር የመስኖ ልማት እሸጋገሩ እንደሆነ አቶ ደረጀ አከለው ገልጸዋል፡፡ምርቱ ከባለፈው ዓመት ተመሳሳይ ወቅት ጋር ሲነፃፀር ቀደም ሲል የተከሰተው ውርጭ በምርት መጠኑ ላይ ቅናሽ እንዳሳየ ታውቋል፡፡የአትክልትና ፍራፍሬ ምርቶች ከጠቅላላ ምርቱ ከፍተኛውን ድርሻ ይይዛሉ፡፡የሚንስቴሩ የአነስተኛ መስኖ ልማት ማስፋፊያ ዳይሬክቶሬት ዳይሬክተር ኤልያስ አወል በበኩላቸው በተያዘው የምርት ዘመን በሁለት ዙር 2.94 ሚሊየን ሄክታር መሬት ለማልማት ታቅዶ 2.51 ሚሊየን ሄክታር ያህሉን መሬት በማልማት ከዕቅዱ  ከ85 በመቶ በላይ የሚሆነውን ማከናወን ተችሏል፡፡የዝግጅት፣ የትግበራና የልምድ ልውውጥ ምዕራፎችን በመንደፍ የተከናወኑ ተግባራት ተጨባጭ ውጤት ለማስመዝገብ እንዳስቻሉ አቶ ኤልያስ ጠቁመዋል፡፡በአነስተኛ መስኖ ልማት በሁለተኛው የዕድገትና ትራንስፎርሜሽን ዘንድሮ የዕቅድ ሊደረስበት ከቀመጠው 5.2 ሚሊየን ዜጎችን ተጠቃሚ ለማድረግ ታቅዶ አሁን ላይ 6.4 ሚሊየን ዜጎችን ተጠቃሚ  ማድረግ እንደተቻለ አቶ ኤልያሰ አክለው ገልጸዋል፡፡የምርትን መጠን ከማሳደግ ጎን ለጎን የገበያ ትስስር በመፍጠር ላይ ያሉ አሰራሮችን ይበልጥ በማጎልበት አርሶ አደሩን የሚገባውን ጥቅም ሊያገኝ የሚችልበትን ተግባራትም እየተከናወኑ ነው፡፡የከርሰ ምድርና የገፀምድር ውሃን በከፍተኛ ሁኔታ በመጠቀምና የውሃ አማራጭንም በዘላቂነት በማስፋፋት በሁለተኛው የዕድገትና ትራንስፎርሜሽን ዕቅድ መጨረሻ ሊደረስበት የታቀደውን ግብ ለማሳካት ሚኒስቴሩ እየሰራ እንደሆነም ታውቋል፡፡ 